Сабий епщIанэ
ЩэкIуэгъуэм и 7-м Бахъсэн район сымаджэщым и лъхуапIэ унэм къыщIатхыкIыжащ мы илъэсым абы дунейм къыщытехьахэм ящыщу мин бжыгъэр зытехуа цIыкIур. «Юбилей сабийр» Бахъсэн щIыналъэм хыхьэ Кременчуг-Константиновкэ жылэм щыщ КъуэщIысокъуэ Алиещ, унагъуэм ар я сабий 10-нэщ.
Апхуэдэ Iуэхум иращIэкIа махуэшхуэм хэтащ Бахъсэн район администрацэм, ЗАГС-м и щIыналъэ къудамэм я лIыкIуэхэр, сымаджэщым и унафэщIхэр, хъыбарегъащIэ IэнатIэхэм я лэжьакIуэхэр.
ЗАГС-м и Бахъсэн щIыналъэ къудамэм и унафэщI ДыщэкI Жаннэ КъуэщIысокъуэ зэщхьэгъусэхэу Алимрэ Оксанэрэ сабийр къызэралъхуам щыхьэт техъуэ тхылъыр яритыжащ икIи бынунагъуэшхуэм ехъуэхъуащ узыншагъэ быдэу яIэу, ефIакIуэу псэуну.
Сымаджэщымрэ район администрацэмрэ я лэжьакIуэхэм зэщхьэгъусэхэм саугъэтхэр, сабийм къыхуэсэбэпыну хьэпшып зэмылIэужьыгъуэхэр, удз гъэгъахэр тыгъэ хуащIащ.
— Мыпхуэдэ зэхыхьэ иджы япэу едгъэкIуэкIыу аращ. Догугъэ махуэшхуэ щIызэхэтшэн щхьэусыгъуэ куэд дяпэ- кIи диIэну, — жиIащ лъхуапIэ къудамэм и унафэщI Абрэдж Асидэ. — Ику иту илъэсым ди деж дунейм къыщытохьэ сабий 1200-1300-рэ. Абыхэм яхэтщ ди районым и мызакъуэу, гъунэгъу щIыналъэхэм ящыщхэри.
КъуэщIысокъуэ зэщхьэгъусэ насыпыфIэхэм иджы къуиблрэ пхъуищрэ яIэщ.
Чылар Аринэ.
